Arapaimoista on tullut Aasiassa rikkaiden haluttuja statussymboleja. zumawire/mvphotos
Se näyttää aivan lohikäärmeeltä. Se tuo onnea. Sen takia on tehty murhia ja kalafarmeilla on aseistetut vartijat.
Arapaimat ovat Aasiassa haluttuja ja kalliita akvaariokaloja. Arapaimoja (osteoglossidae) on 10 lajia ja se on luonnosta lähes hävinnyt. Ennen se oli yleinen ruokakala, mutta nyt arapaimat ovat aivan liian kalliita lautaselle.
Arapaimat ovat maailman kalleimpia akvaariokaloja.
Hopeanvärisestä arapaimasta voi saada kymmeniä tuhansia euroja. Zumawire/mvphotos
Albinot kaikkein harvinaisimpia
Herman esittelee hiekkatien perällä sukunsa kala-altaita Selimbaun kylässä Indonesian puoleisella Borneolla. Hän kertoo, että altaissa on 70 arapaimaa. Altaiden päällä on teräsverkko, jotta kotkat eivät veisi kallisarvoisia kaloja.
Altaiden ympärillä on muurit, niiden päällä piikkilankaa ja nurkissa vartiotornit.
Hermanin vanhemmat ovat valtion virkamiehiä, mutta perhe tienaa huomattavasti enemmän myymällä kaloja. Herman kertoo The Economistille, että yhdestä nuoresta arapaimasta voi saada 250 euroa paikalliselta tukkukauppiaalta. Se on enemmän kuin indonesialaisten keskimääräinen kuukausipalkka.
Arapaimoja on usean värisiä ja hinta määräytyy harvinaisuuden mukaan. Punaisista arapaimoista voi saada 1 500 euroa. Aikuisista albinoista voidaan maksaa jopa satoja tuhansia euroja.
Kenny Yap kertoo, että omistajat haluavat kalansa yleensä nuorina, jotta voivat varttua niiden kanssa ja kehittää tunnesiteen. nie.edu.sg
Omistajalle onnea ja rikkautta
Kiinassa kala tunnetaan nimellä lóng yú, lohikäärmekala. Kala luikertelee kuin käärme, sillä on suuret kiiltävät suomut, kuin kolikot. Ja kalan naama viiksineen on kuin suoraan kiinalaisesta uudenvuodenparaatista. Uskomuksen mukaan arapaima tuo omistajalleen onnea ja rikkautta.
Kalat ovat niin arvokkaita, että ne ovat luonnollisesti houkutelleet myös varkaita. Singaporessa, jossa on yksi maailman alhaisimmista rikollisuusluvuista, tapahtui muutama vuosi sitten viisi arapaimaryöstöä yhden viikon aikana.
Malesiassa 31-vuotias akvaariokauppias puukotettiin hengiltä kalaryöstön yhteydessä.
Singaporessa järjestetyssä kalojen Aquarama-kauneuskilpailussa oli esillä peräti 10 harvinaista albinoa. Niillä oli ympärivuorokautinen aseistettu vartiokaarti.
Näiden mutanttien kasvattaja Alan Teo väitti myyneensä yhden kalan Kiinan kommunistisen puolueen korkea-arvoiselle johtajalle 250 000 eurolla.
Toisen Teo kertoi myyneensä Las Vegasin kasinomogulille, joka kuitenkin halusi, että kala lähetetään hänelle Kanadaan, jossa arapaimat ovat laillisia. Yhdysvalloissa niiden kauppa on kielletty, vaikka musta pörssi kukoistaa.
Yhden albiinon Teo kertoo myyneensä Malesiaan Johorin sultaanille.
Kalojen kosmetiikkakirurgi Eugene Ng työssään tekemästä arapaimasta kauniinpaa Ark Aquatics -liikkeessään Singaporessa huhtikuussa 2018. epa/aop
Hintaa nostetaan kauneusleikkauksilla
Kalojen arvoa nostetaan yleisesti tekemällä niille plastiikkakirurgisia operaatioita. Roikkosilmät voidaan suurentaa, eviä ja pyrstöä muotoilla.
Useimmat asiakkaat haluavat kalansa nuorina, jotta voivat ”varttua” niiden kanssa. Arapaimat voivat elää kymmeniä vuosia ja kasvaa jopa kahden metrin mittaiseksi.
– Kaikki eivät ole kalliita. Yleensä arapaimat myydään noin kuuden kuukauden ikäisinä. Silloin ne ovat noin lyijykynän mittaisia ja maksavat tyypillisesti 1 000 - 2 000 euroa, kertoo Kenny Yap New York Postille. Hänet tunnetaan myös nimellä ”Kenny the Fish”. Singaporelainen liikemies on tehnyt miljoonaomaisuuden akvaariokaloilla.
Arapaimat oppivat Yapin mukaan tunnistamaan isäntänsä tai emäntänsä ja niillä voi olla vaikea luonne.
– Ne voivat käyttäytyä kuin poispilatut lapset, sanoo Yap.
Eugene Ng laskuttaa yhdestä kalan kauneusleikkauksesta noin 100 euroa. epa/aop